M.Da'ribaevtın' do'retiwshiliginde ha'm 1930 jıllardag'ı qaraqalpaq a'debiyatı tariyxında onın' ""Mın'lardın' biri"" (1940) proza janrının' u'lken tabısı sıpatında belgili orın iyeleydi. Povesttin' teması qaraqalpaq xalqının' Oktyabr revolyutsiyasınan burıng'ı turmısı, miynet adamlarına jergilikli baylar menen patsha chinovniklerinin' ko'rsetken zulımlıg'ı, qaraqalpaq hayal-qızlarının' ten'sizlik jag'dayı, jan'a turmıs dushpanlarına qarsı gu'res su'wretlengen. Shıg'armanın' bas qaharmanı Erpolat, Erpolattın' obrazında klaslıq ja'miyettin' qarama-qarsılıg'ı bayan etilgen. Erpolat obrazı tabıslı shıqqan, ol o'zinde sol da'wirdin' ha'diyselerin ko'rsete aladı. Povestte İvan jergilikli xalıqtın' revolyutsiyalıq sanasının' oyanıwına ta'sirin tiygizgen revolyutsioner sıpatında ko'rinedi, (bul sol da'wirdin' idelogiyasına baylanıslı a'debiyattın' aldında turg'an wazıypalardan kelip shıqqan jag'day ekenligi o'z-o'zinen ma'lim.). İvan Erpolattın' a'dilsizlikke qarsılıg'ının' stixiyalıq xarakterge iye ekenligin, onın' u'stine jeke ma'pten kelip shıqqanlıg'ın ko're otırıp, onın' revolyutsiyalıq sanasın oyatıwg'a, ondag'ı g'a'zepti jolg'a salıwg'a tırısadı. Miyrigu'l – povesttin' bas qaharmanlarının' birewi, ol tiykarınan o'zinin' muhabbatı ushın azapqa tu'sken biyshara qız sıpatında ko'zge tu'sedi. Onın' obrazı povesttin' kompozitsiyası ushın ku'ta' a'hmiyetli. Erpolat penen Erjan sıypan' arasındag'ı qarama-qarsılıqlar Miyrigu'ldin' a'tirapında rawajlanadı. Eger de Miyrigu'l ha'reketshen' etip ko'rsetilgende onın' obrazı tabıslı shıqqan bolar edi. Hu'rziya tek ""Sırlı mazar"" degen bo'liminde g'ana ushırasadı, sog'an qaramastan povesttin' tiykarg'ı qaharmanlarının' biri. Jazıwshı Hu'rziya obrazı arqalı qaraqalpaq hayal-qızlarının' revolyutsiyalıq sanasının' oyanıwın ko'rsete alg'an. Povestte M.Gorkiydin' ""Ana"", qazaq jazıwshısı B.Maylinnin' ""Shug'anın' belgisi"" shıg'armasının' ta'siri ku'shli boldı. Avtordın' jetiskenligi o'tkir ha'm qıyın konfliktler jasay alıwında ko'rinedi. Jazıwshı o'z qaharmanlarının' xarakterin ashıwda ishki keshirmelerin, sezimlerin ham oyların su'wretlewge jiyi-jiyi kewil bo'ledi, (mısalı, ""Mun'lı Miyrigu'l"" degen bapta Erpolat penen Miyrigu'ldin' Erjannın' miyrimsizligi tuwralı oyları) jazıwshı oqıwshının' sezimin bayanlawda peyzajlıq su'wretlewlerden paydalanadı. Povesttin' ""Ko'rgen bilgenin'di ayta ber"", ""Aqsulıwdın' ashıwı"", ""Mun'lı Miyrigu'l"" ""Sheshen'nin' may degeni toraq shıqtı"", ""Tyurmadag'ı doslar"", ""Jazıqsız gu'na'kar"", ""Aymerekenin' aqılı"", ""Tyurmadan turmısqa"", ""Sırlı mazar"" t.b. baplardan ibarat.